text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 11 март 2013 година
  за изменение на Решение 2011/163/ЕС за одобряване на плановете, представени от трети страни в съответствие с член 29 от Директива 96/23/ЕО на Съвета
  (нотифицирано под номер C(2013) 1279)
  (текст от значение за ЕИП)
  (2013/161/ЕС)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 96/23/ЕО на Съвета от 29 април 1996 г. относно мерките за наблюдение на определени вещества и остатъци от тях в живи животни и животински продукти и за отмяна на директиви 85/358/ЕИО и 86/469/ЕИО и решения 89/187/ЕИО и 91/664/ЕИО (1), и по-специално член 29, параграф 1, четвърта алинея и член 29, параграф 2 от нея,
  като има предвид, че:
  (1)
  С Директива 96/23/ЕО се определят мерките за наблюдение на веществата и групите остатъци, изброени в приложение I към нея. Посочената директива изисква от третите страни, от които държавите членки имат право да внасят животни и животински продукти, обхванати от същата директива, да представят план за наблюдение за откриване на остатъчни вещества, който да предвижда изискуемите гаранции. Този план трябва да включва като минимум групите остатъци и вещества, изброени в посоченото приложение I.
  (2)
  С Решение 2011/163/ЕС на Комисията (2) бяха одобрени плановете, предвидени в член 29 от Директива 96/23/ЕО (наричани по-долу „плановете“), представени от някои трети страни, изброени в приложението към същото решение, за животните и животинските продукти, включени в посочения списък.
  (3)
  С оглед на плановете, представени неотдавна от някои трети страни, и на получената от Комисията допълнителна информация е необходимо да бъде актуализиран списъкът на третите страни, от които държавите членки имат право да внасят определени животни и животински продукти съгласно предвиденото в Директива 96/23/ЕО и така, както понастоящем са изброени в приложението към Решение 2011/163/ЕС (наричан по-долу „списъкът“).
  (4)
  Босна и Херцеговина представи на Комисията план по отношение на домашните птици, млякото, яйцата и меда. Планът предвижда задоволителни гаранции и следва да бъде одобрен. Поради това в графите „Домашни птици“, „Мляко“, „Яйца“ и „Мед“ в списъка следва да бъдат включени вписвания за Босна и Херцеговина.
  (5)
  Япония представи на Комисията план по отношение на животните от рода на едрия рогат добитък. Планът предвижда задоволителни гаранции и следва да бъде одобрен. Поради това в графата „Животни от рода на едрия рогат добитък“ в списъка следва да бъде включено вписване за Япония.
  (6)
  Молдова представи на Комисията план по отношение на домашните птици, аквакултурите и яйцата. Планът предвижда задоволителни гаранции и следва да бъде одобрен. Поради това в графите „Домашни птици“, „Аквалтури“ и „Яйца“ в списъка следва да бъдат включени вписвания за Молдова.
  (7)
  Островите Питкерн понастоящем са включени в графата „Мед“ в списъка. Островите Пикерн обаче не са представили плана, който се изисква по член 29 от Директива 96/23/ЕО. Поради това островите Питкерн следва да бъдат извадени от списъка.
  (8)
  Виетнам представи на Комисията план по отношение на меда. Планът предвижда задоволителни гаранции и следва да бъде одобрен. Поради това в графата „Мед“ в списъка следва да бъде включено вписване за Виетнам.
  (9)
  За да се избегнат евентуални смущения в търговията, следва да се определи преходен период, който да се отнася до съответните пратки от островите Питкерн, които са били сертифицирани и експедирани за ЕС преди датата, от която се прилага настоящото решение.
  (10)
  Поради това Решение 2011/163/ЕС следва да бъде съответно изменено.
  (11)
  Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
  ПРИЕ НАСТОЯЩОТО РЕШЕНИЕ:
  Член 1
  Приложението към Решение 2011/163/ЕС се заменя с текста на приложението към настоящото решение.
  Член 2
  В течение на преходен период, приключващ на 16 май 2013 г., държавите членки приемат пратките с мед от островите Питкерн, при условие че вносителят е в състояние да докаже, че продуктите са били сертифицирани и експедирани за ЕС преди 1 април 2013 г.
  Член 3
  Адресати на настоящото решение са държавите членки.
  Съставено в Брюксел на 11 март 2013 година.